大雷口阻風
作者：黄庭堅
朝代：宋

paragraphs: 號艣下滄江，避風大雷口。
天與水糢糊，不復知地厚。
誰家上江船，狂追雪山走。
孤村無十室，旅飯困三韭。
黄蘆麋鹿場，此地廣千肘。
得禽多文章，肯顧魚貫柳。
莽蒼天物悲，彫弓故在手。
鹿鳴猶念羣，雉媒竟賣友。
商人萬斛船，掛席上牛斗。
橫笛倚柁樓，波深蒼龍吼。
失水不能神，伐葭作城守。
欲寄大雷書，往問長干婦。
何當楫迎汝，秦淮綠如酒。